
POEŢII DE PESTE PRUT 


Hotărârea „Cărţii Românești” de a închina 
câteva numere din „Pagini Alese” poeziei diferi- 
telor ţinuturi române, îmi pare deosebit de fericită. 
Cititorul va putea prinde astfel, ca într'o oglindă 
vie şi grăitoare, însăși ființa poetică a mândrelor 
noastre ţări. Urmărind acest plan, ne propunem 
să înfățişăm pe rând toate provinciile, începând 
cu cele pe care o soartă vitregă le înstrăinase și 
care s'au contopit iarăşi în hotarele etnice, istorice 
și geogralice ale Daciei. 

Din trăsăturile comune sau specifice fiecărui 
ținut, din confruntarea tuturor poeţilor din aceeaș 
provincie, mai întâi și a poeziei diferitelor provincii 
între ele, mai în urmă, vom putea lămuri harta 
cea adevărată a neamului românesc. Spun harta 
adevărată fiindcă nu are la temelie numai coordo- 
nate fizice şi geografice, ci conține coordonatele 
tot atât de eterne ale sufletului nostru adânc. 

Cărticica de faţă o închinăm poeţilor dintre Prut 
și Nistru, poeziei basarabene, de la răpirea acestui 
trup din trupul vechii Moldove până la unirea ei 
din nou cu patria mumă. 

Din cauze speciale dominaţiei ţariste rusești 
care, înăbuşind orice încercare de propăşire a limbii 
și a culturii naţionale în Basarabia, împiedica de 
Ja sine orice posibilitate de slovă și de vers românesc 
— am fost nevoiţi să adăogăm numărului foarte 
redus de poeţi rămași în Moldova dintre Prut şi 
Nistru ca Stamati sau loan Sârbu, pe acei poeți 
basarabeni, ca Bogdan Petriceicu Hajdeu și Alecu 
Donici, nevoiţi să treacă Prutul și să se exileze 
din patria cea mică spre a putea regăsi în patria 
cea mare un teren prielnic și o atmosleră favora- 


bilă poeziei lor. Această poezie a păstrat totuşi 
atât de viu caracterul și savoarea pământului 
băstinaș — în cât nu poate fi deslipită sufletește 
de comoara poetică a Basarabiei ; precum și ver- 
surile, deşi scrise pe rusește dar simţite atât de 
moldovenește, ale lui Alexandru Petriceicu Hajdeu, 
tatăl autorului lui „Răzvan și Vidra”, nu pot fi 
scoase din patrimoniul nostru naţional în care se 
reintegrează firesc în frumoasa tălmăcire româ- 
nească a fiului său. 

La acești poeţi ai secolului al XIX-lea, am a- 
dăogat patru poeţi ai începutului veacului actual 
care au însemnat mult în lupta de desrobire cultu- 
rală dar și politică de peste Prut, pornită în 1905, 
pe vremea primei revoluţiei rusești și a războiului 
japonez. In jurul ziarelor,, Basarabia” (1906), „Viaţa 
Basarabiei” (1907), a revistei „„Luminătorul” (1908) 
și mai ales „Cuvânt Moldovenesc” (1910), de la 
Chișinău — se infiripară atunci începuturi temeinice 
de cultură și de conştiinţă literară românească. 
După o perioadă de reacțiune şi de rusificare şi 
mai îndârjită, mișcarea isbândi în 1917—18 cu 
revoluţia socială și mai ales naţională din Ba- 
sarabia, pe vremea Războiului cel mare, gră- 
bind unirea politică și sufletească a fraților 
dintr'o parte și de alta a Prutului. Poeți ca Tudose 
Roman, Pan. Halippa, Ion Buzdugan (acest din 
urmă integrat după război în poezia noastră tra- 
diționalistă, dar păstrând cu forma mai artistică 
împrumutată aici, caracterul neaoş basarabean) 
— dar 'mai ales Al. Mateevici, cel mai autentic și 
mai original dintre toţi şi care a jucat acolo, atunci, 
rolul asumat, pe vremuri, de O. Goga în Ardeal, — 
au reușit să creeze dintr'un grai țărănesc ale cărui 
preocupări și posibilități nu depășeau realităţile 
imediate ale satului, o limbă literară capabilă de 
a reda în poezie taina, harul și frumuseţea sufle-" 
tului moldovenesc. 

Care sunt caracterele acestei poezii basarabene 
— sau mai bine zis moldovenești — abia mijind 
sfios în versurile greoaie și încâlcite ca formă, dar 
surprinzător de bogate ca fond sufletesc, ale bătrâ- 
nului Cavaler de Stamati; lămurindu-se treptat, 
deși încă stângaci, în fabulele cu tâlc adânc ale unui 
Donici sau Sârbu; scăpărând, resfrânte de mintea 
unui Bogdan Petriceicu Hajdeu, câteodată mira- 
culoase frumuseți, până să ajungă la înaltul lirism, 
capabil să ne dea acea capodoperă „Limba noa- 
stră”, a lui Mateevici. Aceste caractere sunt înseși 
însușirile specifice sufletului moldoveanului și firii 
lui profunde. Dragostea de neam, grai şi moşie (în 
sensul de pământ și de ţară) iubire mărită prin 
faptul unui hotar nefiresc despărțind trupeşte, 
peste o sută de ani, fraţii unii de alţii neputând 
însă înstrăina sufletele. Poezii ca : „Sfânta Mol- 
dovă”. (Al. P. Hajdeu); „Un român înstrăinat”, 
„Imnul Lăutei româneşti”, (Stamati); „„Străina 
floricică” (1. Sârbu) ; „Magda lui Arbure”, pasagiul 
citat din „Răzvan şi Vidra” (B. P. Hajdeu); 
„Daţi lumină”, „Către Ostaşi” (I. Roman) ; „Limba 
noastră”, „Frunza Nucului”, ,„,„Unora” (Al. Matee- 
vici) ; „Pe scoarţa unui letopiseț” (Pan. Halippa) 
— ne sunt bogată mărturie, Sentimentul naturii 
şi iubirea. față de țăran, de omul care munceşte de 
veacuri glia strămoșească, sunt corolarul lor firesc : 
de aci acel caracter fărănesc, şi patriarhal, acel 
aspect rustic al poeziei basarabene, atât de pro- 
nunţat la T. Roman ca și la Al. Mateevici, la Pan. 
Halippa (al cărui volum e intitulat „Flori de pâr- 
loagă””) ca şi la I. Buzdugan. Vecinătatea marelui 
popor slav de la răsărit și a misticismului său 
specific nu putea să nu influenţeze sufletul moldo- 
venesc de pretutindeni, dar mai ales acela care, 
în Basarabia, vreme de peste un veac, a stat în 
nemijlocită atingere cu dânsul. De asemeni marile 
prefaceri sociale ale revoluţiei rusești, la care în 


ra 


1917-—1918 Basarabia, a participat și ea — e drept 
lupta luând aici mai mult un caracter de eliberare 
națională de sub jugul rusesc — au avut și ele un 
răsunet în lirica basarabeană. Religiozitatea mistică 
şi caracterul țărănesc social. dau, mai ales la unii 
poeţi ca Al. Mateevici (care era de altminteri 
preot şi unde nota mistică domină) sau ca T. 
Roman (unde precumpănește tendinţa socială) 
un aspect propriu care diferenţiază poezia dintre 
Prut şi Nistru. Cititorul va putea controla ușor 
prin exemple luate din cuprinsul volumului e- 
xactitatea celor afirmate de mine. | 
Naţionalistă și patriarhală, adânc legată de 
neam și țară, rustică și duioasă (vezi numeroasele 
cântece de leagăn și influenţa directă a versului 
popular) poezia de peste Prut, la care am adăogat 
câteva de peste Nistru luate celor din urmă producții 
a tinerii literaturi din Republica Moldovenească, 
aduce tezaurului nostru liric naţional un fior de 
“adânc misticism, o atmosferă religioasă rară şi 
curată, o mare şi creștinească dragoste pentru 
acei care suferă și muncesc în umbra satelor şi în 
soarele holdelor bogate. Mai ne aduce acel vânt 
răcoritor de stepă și de orizont nesfârşit al Bu- 
geagului, care a inspirat lui Pușkin, pe vremuri, 
una din poemele lui cele mai frumoase: „„Ţiganii” 
— care în rusește sună exotic, dar care tălmăcită 
de 1. Buzdugan își reia rostul adevărat de viers 
moldovenesc. | 
Cititorii dornici să se documenteze mai pe larg 
asupra poeților basarabeni vor putea consulta cu 
mult folos: „Cultura românească în Basarabia 
sub stăpânirea rusă” de Şt. Ciobanu (Chişinău, 
1923), „Scriitori basarabeni” de P. V. Haneş 
(București, 1920) și „Poeţii români de sub stăpâ- 
nirea rusească” de N. Iorga (Vălenii-de-Munte,, 
1910). 
lon Pillat 


POEȚI BASARABENI 


ALEXANDRU PETRICEICU-HAJDEU 
(1811 -—1872] 


SFÂNTA MOLDOVĂ 


De ce cânţi tot una, tot una, pe sfânta Moldovă? . 
A asculta mereu acelaș cântec, i se urăște omului 
şi te râde. Cântă-ne mai bine vin şi dragoste, foc 
şi tinereţea cea sglobie, decât tot una, una, tot pe 
sfânta Moldovă ! 


Da, eu cânt tot una, căci sfânta țară a stră- 
moşilor mi-a dat un singur nebucăţit suflet al 
poeziei şi-i păcat a-l da în schimb pe o sburdalnică 
nălucire: de aceea eu cânt tot una, acelaș sacru 
cântec al inimii! 


Da, eu cânt tot una, dar sunetele cântecului sunt 
nouă și proaspete. Văzut-ai tu albia Prutului, 
aceeaş neschimbată albie, de asupra cărei se rosto- 
golește unda? Deşi cursul e veşnic acelaş, nu ace- 
leaşi sunt apele și valurile : apele sunt nouă, valurile 
sunt proaspete ! | 


(româneşte de Bogdan Petriceicu-Hajdeu). 


CONSTANTIN STAMATI 
[ca. 1790—ca. 1869) 


UN ROMÂN ÎNSTRĂINAT 
— Fragment — 
Mâhnit şi pe gânduri şed posomorât, 
Cu un dor nespus 
Si "'ntristat și dornic, trăind amărât, 
Mă uit spre apus. 
Acolo îi viaţa | 
Acolo-i speranţa 
Să fim fericiţi | 
De-am fi toţi uniţi! 
Eu tânăr, fiind, 
Acolo lăsând 
Strămoșești mormânturi, fraţi ce mă iubea 
„ŞI plină de graţii, pe Moldova' mea 
Dornic părăsind... 


IMNUL LĂUTEI ROMÂNEȘTI 


O, lăută a Moldovii ! Tu ai fost de tot uitată - 
In creanga Dumbrăvii-roșii, ce Românul hăulește 
Și care umbria cu faimă sânta apă a Sucevii 
Cruntată în multe rânduri d'a neamicilor sânge ! 
Vântul clătina odată mângâios a tale coarde; 
Dar curpănul zalusiei, întinzând viţele sale, 
S'au suit cu sumeţie, s'au încâlcit printre ele. 
O, lăută românească | Cine poate să deştepte 
După timpuri vechi, trecute, încântătorul tău 
sunet ? 
Sau vei fi cu 'ndelungare acolo, în frunziș, mută ? 
Ori când vei face tu iarăși, ca să zâmbească eroul 
De plânsul şi îngrijirea logodnicei părăsite? 


O, lăută a Moldovii ! Odată în țara noastră 
Tu ţineai hangul tristeţii la a Domnilor ospeţe, 
Când lăutarul-maestru amesteca al tău sunet 


= 
| 
Ş — 

Cu al oaspeţelor cântec; tu conșelai cu duință 
Dragostea misterioasă a romântelor fecioare; 
Tu celebrai cu putere biruinţele faimoase ; 
Tu fregeziai ca un farmec pe Românii cei mai 
E: aprigi ; 
Tu umpleai de bărbăţie pe cei fricoși în resbeluri ; 
Iar când tăcea lăutarul, toţi se cufundau în gânduri, 
Căci ca tine cine altul, o, lăută mângâioasă, 
Putea serba mai bine statornicia fecioarei 
$'a eroului izbândă, când s'întorcea din oştire! 


O, lăută a Moldovii, mai deşteaptă-te odată ! 
Ori cât de neîncercată este mâna ce satinge 
De-a tale 'ncântate coarde, deşteaptă-te, o, lăută, 
Măcar că eu abia nu mai pot să scot oareşce sunet 
Făr' de gust, făr' d'armonie din ruginitele coarde, 
Care nu este în stare să însufleţeze încă 

A patrioţilor inimi; şi eroicele pilde 

A strămoșilor cei demni să nu uităm niciodată... 
Aşi fi fericit cu însă, dacă al tău antic sunet 
Ar face-acum să tresară inima celui ce-ascultă ! 
O, lăută a Moldovii, ce să deștepţi ai putere 

A Românului simţire — ajută geniei mele ! 


DRAGOŞ 


— Fragment — 


Ochii minţii mele îndărăpt se uită 
Răsbătând prin pâcla trecutelor seculi ; 
Deci ridic voalu vechimei bătrâne — 
Și Dragoș s'arată pe cal de minune. 


Pe al lui coif luciu s'învăluesc pene, 
Şi săgeți călite răsună în tulbă-i, 

E] sboară călare, pe şes, ca un vifor, 
In zale porumbe cu de oțel paloș. 

Soarele apune după înalt munte, 
Seara se ridică din adânci prăpăstii, 
Eroul ajunge în pustii codri | 
Și printr'a lor vârfuri abia vede cerul. 


Furtună grozavă, pe aripi negrite, 
Despre apus vine vâjiind în aer, 
Văile suspină, codrul clocoteşte, 
Stejari de ani sute scrâșnesc să se rumpă... 


LEUL LA VÂNAT 


Fiind megieş din întâmplare, 
Leul, vulpea, lupul ș'un; câine 
S'au alcătuit toţi între sine, 
Să meargă la vânătoare 
Și ce va prinde fiește-care 
Să pue tot la un loc și apoi în patru părţi 
Să împartă tot vânatul ca nişte tovarăși drepți. 
Deci nu știu cum, și ce fel vulpea mai întâi a prins 
Un cerb mare şi hrănit | 
Și îndată la consoţii a trimis, 
Să vie ca să împartă vânatul acest slăvit. 
S'au strâns toţi, veni și leul şi ghiarele-și arată 
La tovarăși slut priveşte 
Și însuși ele se găteşte, 
Vânatul prins să "'mpartă, 
Deci rupând cerbul îndată 
Zice : noi toţi suntem patru, apoi luaţi sama bine 
Căci după cum ne-am alcătuit 
Un pătrat mi se cuvine. 
Iar pe celalalt ca Leu, îl voi lua negreşit, 
A treia se cade mie, căci sunt de cât voi mai tare 
lar l'al patrulea patrat, care laba va întind 
Eu îi spun mai înainte zi 
Că tot de brânca mea moare. 

In zadar cu cel puternic cel slab se'ntovărășeşte 
Căci câştigul îl răpește de-apururi cel mai tare, 
lar la pagubă cel slab parte are 
Și nici să se jăluiască nu 'ndrăsneşte. 


ALEXANDRU DONICI. 
(1806 —1866) 


VULPEA ŞI BURSUCUL 


„Dar din cotro şi unde 
Alergi tu așa iute?” 
Bursucul întâlnind pe Vulpe-a întrebat. 
— ,0h, dragă cumătre, am dat peste păcat 
Sunt iată surghiunită ! 
Tu știi, că eu am fost în slujbă rânduită 
La o găinărie. 
Cu trebile ce aveam, odihna mi-am lăsat 
Și sănătatea mi-am stricat; 
Dar tot eu am căzut în groaznică urgie. 
Pe niște pâri nedovedite, 
Precum că luam mite, 
Tu singur martur ești, în adevăr să spui, 
De m'ai văzut cumva, măcar cu vreun pui?“ 
— „Nu, dragă cumătră ; dar când ne întâlneam 
Eu cam ades vedeam, 
Că tu pe botişor 
Aveai şi pulușor. 


Se întâmplă și la noi de vezi, 
Cum unul având loc, așa se tângueşte, 
In cât îţi vine mai să crezi, 
Că abia din leafă el trăește; 
Dar astăzi butcă, mâine cai, 
De unde oare-i vin? Şi când ai vrea să stai, 
Să-i faci curată socoteală 
Pentru venit şi cheltuială 
Ai zice ca bursucul: că are pufuşor 
Pe botișor. 


DOUĂ POLOBOACE 


Un poloboc cu vin 
Mergea în car pe drum încet și foarte lin, 
lar altul cu deşert, las'că venia mai tare, 
Dar şi hodorogia, 
Făcând un vuet mare, 
Incât cei trecători în lături toţi fugia, 
Atunci, când el nimic folos nu aducea. 


Asemenea în lume 
Acel ce tuturor se laudă şi spune, 
In treabă nu sporește. 
lar” cel ce tace 
Şi treaba 'şi face 
Ajunge. mai sigur la scopul, ce'l doreşte. 


RACUL, BROASCA ȘI ŞTIUCA 


Racul, Broasca şi Știuca 
Intr'o zi s'au apucat 

De pe mal în iaz s'aducă 
Un sac cu grâu încărcat, 
Și la el cu toţi se'nhamă: 
"Trag, întind, dar bag” de seamă, 
Că sacul sta neclintit, 

Căci se trăgea neunit. 
Racul înapoi se da, 
Broasca tot în sus sălta, 
Știuca foarte se isbia 

Și nimic nu folosia. 

Nu știu cine-i vinovat, 
Insă pe cât am aflat, 
Sacul în iaz nu s'a tras, 
Ci tot pe loc a rămas. 


Așşa-i şi la omenire, 
Când în obşte nu-i unire 
Nici o treabă nu se face 
Cu isbândă şi cu pace. 


RACUL 


— „Ei! vezi, mă rog, ce nătărău | 
Tot înapoi se dă!” 
Aşa un rac pe fiul său 
Odată ocară 

— 0, bunul meu părinte! 
Răspunse racul fiu, 
Cum mergi tu înainte, 
Mă iartă, că nu știu. 
Și dar te rog, mă-nvaţă, 
Dă-mi pildă drept povaţă, 
Ş'apoi eu după tine 
Voi merge foarte bine." 


MUSCA 


De la arat un plug 

Venia încet spre casă, 

Şi la un bou pe jug 

O muscă s'aşezasă ; 

lar ei spre 'ntâmpinare 

O altă muscă 'n sbor 

"1 face întrebare: 

„De unde, dragă sor' ?" 
— „Şi mai întrebi de unde? 

Ei musca îi răspunde 

C'un aer supărat. 

Au nu pricepi ce facem? 

Nu vezi că noi ne 'ntoarcem 

Din câmp, de la arat dă 


Spre laudă deșartă 
Mulţi zic: noi am lucrat, 
Când ei lucrează "n faptă 
Ca musca la arat. 

IOAN SÂRBU 
(1808—1883] 


STRĂINA FLORICICĂ 


O, crinule! ce ai păţit? 
"De ce aşa te-ai veștejit, 
Unde ţi-e mireazma, frate? 
Au doar nu plouă de ajuns? 
„Aleu !” crinul a răspuns: 
„Sunt în străinătate.” 


“ZMEUL DE HÂRTIE 


Un zmeu de hârtie sub nouri lăsat fiind, 
Şi de acolo zărind 
Un fluture în vale zburând, 

„Mă crede” de sus zmeul îi răcneşte : 
„Că abia-abia te văd! 
Și-așa-i că tu te'nciudești, 

Privind la înălțimea ce șed?” 

— Mă "nciudesc? ba, crede-mă, că nul 

In zadar așa de tine tu mult te socotești |! 

Măcar că eşti la înălțime, dar însă legat zboritu: 
Așa fel de viaţă, frate, . 
Departe-i de norocire ; 

Și eu, de nu-s așa de înalt foarte, 

Insă zbor aici în fire, 
Unde am vre-o mulțămire. 

Așa și viaţa ta, nici cum eu n'o doresc : 
Să zbor legat — unde m'or trage, 
Și la înălțime să huiesc, 

Pe urmă sub pat să mă bage.” 


FLORICICA SALBATICĂ 


O floricică de pe câmp era odată, 
Din întâmplare, cu garoafele legată ; 


Şi ce? din ele și ea s'amirosească a Început. 


Asemene și la noi priviţi: 
Că atunci avem folos mult, 
Când ne legăm cu oameni cinstiţi. 


BOGDAN PETRICEICU-HA JDEU 
(1836—1907) 


BRADUL 


Când arde soarele de Mai, 
Când vântul iernii geme, 
Măreţul brad pe 'naltul plai 
Stă verde "n orice vreme | 


O rădăcină de colos 
Şi-a sfredelit în stâncă 
Și de pe piatră maiestos 
Mai sfredeleşte încă! 


De mult cu stana de granit 
EI s'a făcut tot una, 

Și p'amândoi necontenit 

Di sgudue furtuna. 


Şi lemn şi piatră la un loc, 
Verdeaţă ne'ntreruptă, 
Aspiră ger, îndură loc, 
Cu trăsnetul se luptă! 


La piept cu viforul turbat, 
La cap cu norul rece, 

D'atâţia ani nestrămutat 
EI tot așa petrece. 


D'ar fi să-i daţi în văi adânci 
Odihnă desmierdată, 

Răpindu-i viscole şi stânci 
I/aţi omori pe dată. 

Când arde soarele de Mai, 
Când vântul iernii geme, 
Măreţul brad pe 'naltul plai 
Stă verde n orice vreme ! 


DIN IARNĂ 


Blânda toamnă dunăreană desmierdându-ne s'a dus. 
Totu-i alb și rece totul : jos — omătul, bruma — sus. 
Moartă-i lumea cea albită, peste care fără faţă, 
Fără nori şi fără soare, greu atârnă alba ceaţă. 


Șerpueşte "n aer fumul și se'ntinde alburiu 

Din colibe troenite ca sicriu lângă sicriu. 

In zădar privirea-ţi cată negre benghiuri în albeaţă, 
Pân' și umbrele sunt albe pe cea marmură de gheață. 


Insă iată ca șireaguri de călugărei în sbor — 

Văd ceva negrind în zare: cioarele pe şes cobor 
Și de spânul chip aliernii, vesel croncănind, s'agață.. 
Mult mai drag mi-e viul negru decât albul fără viaţă. 


DORUL 


Privind tăcută undă, 
Pe gânduri am rămas : 
Cât este de profundă 
La fie-care pas! 

Și totuşi isvoreşte 
Din depărtate văi, 
Apoi se risipește 
Prin mii şi mii de căil 


Asemenea-i și dorul 
In peptul meu sădit: 
E, depărtat izvorul, 
Din care mi-a venit, 


Şi'n multe lumi străine 
Cărările-i s'ascund, 
Dar revărsat în mine 
Cât este de profund! 


MAGDA LUI ARBURE 


Rănit pân” la moarte, cu sabia 'n mână 
Fu hatmanul Arbure prins; 

Ducându-l departe, la hoarde păgână 
Dispare 'Tătarul învins. 


Pe câmpul isbândei stau corturi întinse, 


Voinicii cu Domnul lor bând; 
De hatmanul Arbure vorba se "'ncinse: 
Jelea fie-care pe rând! 


Dar Vodă se scoală aprins de mănie : 
„Lăsaţi bocituri de copii | 

„Viteji ca şi dânsul avem noi o mie, 
;»O mie și sute de mii! 


„Intreaga Moldovă de hatmani e plină, 
„De-un chip, de-o făptură, de-un os! 
„Văzut-aţi la naiba, o mamă română 
„Să crească un fiu ticălos? 


„Atunci România se șterge din lume, 
„Când ţara-i din Pont în Carpaţi 
„In stare va fi să-i înşire anume 

„Pe cei ce-s născuţi împărați 1...” 


„Aşa să trăești !” îi răspunde de-odată 
Sosit pe un roib tătăresc, 

Un tânăr cu fragedă voce de fată 
Vibrând într'un chip Îngeresc. 

E fiica lui Arbure, care 'n bătaie 
Pe hatman l-a fost însoţit, 
Lucind printre cete ca luna bălaie 
Pe cerul de nori învelit. 


Când Magda văzuse pe falnicu-i tată 
Căzut sub o droaie de răni, 

Plăpânda fecioară ca fiara turbată 
Isbia și mușca pe păgâni. 


Acuma l-a ţării serbare venită, 

Ea zice: „Şi eu voi să 'nchin! 
„Adus-am cu mine o cupă cernită! 
„»Turnaţi-mi într'însa pelin !” 


Ș'aruncă pe masă, plin încă de sânge, 

Un cap uricios de Tătar. | 

„Când ţara-i ferice, nici Magda nu plânge ! 
„Voi bea... însă iată pahar ! 


DIN „RĂZVAN ŞI VIDRA” 


„-M'arune pe cal ca vâriejul, înfig în coastă-i 

un pinten, 

Murgul scutură din coamă, sboară, vesel, fuge 

sprinten, 

Și cu cât săltea mai tare, şi cu cât mai mult sărea 
Mișcarea cea furioasă simţiam că mă răcorea 

Până ce-l lăsai în voe, asvârlind din mâini căpi- 

Stiu : 

Calul, născut în Moldova, drept mă duse pân "la 

Nistru |! 

Nistru, apă românească, ce spumează printre stânci, 

Ingropând dușmanii ţărei în vâlvoarele-i adânci |! 

Nistru, ale cărui unde în zilele cele grele 

Apărau în loc de arme, hotarele țărei mele ! 

Nistru |... Nistru 1... Până astăzi am știut să mă 
feresc 
De a trece lângă, țărmu-i, ca”săgnu mă ispitesc, 
i să nu-mi aduc aminte, că rămân în ţări străine, 
Pe când scumpa mea Moldovă e aice lângă mine ! 
Astăzi însă, de nevoe, mă simţii împins la mal, 
Căci al ţării dor răzbate pân 'şi sufletul de cal !.. 
Nainte-mi se desveliră, șerpuind ca un balaur, 
IHolde și câmpii, în care printre spicele de aur 
Se zăriau, ca petricele presărate p'un inel 
Busuioc și garofiță, rosmarin și ghiocel. 
lar prin ele 'n depărtare un Român, muncind la 
soare 
Falnic, rumen, plin de viaţă, se părea și el o floare |... 
L.e văzui acele locuri, şi din văz o sărutai 
Țara, unde însuși iadul s'ar putea preface 'n rai |... 
Numai tu. poţi înţelege, numai tu, Vidro iubită, 
Poţi simţi cu ce durere am trecut eu prin ispită. 
Și, scăldând calul în spume, de la ţărmul fermecat 
Și eu, și el, fără voe, amândoi ne-am depărtat! 
Vin acasă... d'abia însă pusei piciorul, şi iată 
Vulpoiu şi Răzeşul vin în faţa mea de o dată, 
Neștiind că'n pieptu-mi arde un pojar îngrozitor 
Şi-mi vorbesc de țara noastră, de al ţărei noastre 
dor |! 
Ei să plece la Moldova !... Dor de ţară ! Dor de ţară |. 
lară sângele meu fierbe! Furia m'apucă iară !... 


TUDOSE ROMAN 
[1887 —1921] 


DAȚI LUMINĂ 
Daţi lumină, daţi lumină, 
Voi cârmași pe-acest popor, 


Că zăcem în întuneric, 
Toţi în somn omorâtor! 

Fost-am noi daţi la peire 

Și uitaţi de Dumnezeu 
Nu știm carte, n'avem parte 
Și trăim amar şi greu... 


Daţi ştiinţă-adevărată, 
Nu povești cu logofeţi 
Și acelea "n limbi străine 
A nevoie să le. 'nveţi. 


Daţi în şcoală limba noastră, 
Limba dulce din popor, 
Limba cea moldovenească 
Să "'nvățăm și noi uşor. 


SPRE DREPTATE 


Voi ţărani, copii ai ţării, 
Milioane de bărbaţi, 

Din Hotin la malul mării 
Glasul vostru ridicaţi. 


Cereţi drepturile sfinte, 

Ce de-un veac vi s'au răpit, 
Ca de-acuma înainte 

Să trăim mai fericiţi. 


|Astă-zi lumea se răzbună 
"Pe ţarismul vechi şi rău 

„Și la viaţă dreaptă, bună, 
Pleacă toţi cu Dumnezeu. 


Deci și voi, fraţi de la ţară 
Pentru drepturi vă luptaţi, 
După viaţa cea amară 
Fericire să aflaţi. 


Şi pământ și libertate, 
Voi, Români, veţi căpăta 
Dacă toţi pentru dreptate 
In unire veţi lupla! 


SUB A ȚARULUI DOMNIE. 


Sub a Țarului domnie 
Am trăit ca vai de noi, 
In nespusă sărăcie, 
Asupriţi, flămânzi şi goi! 


C'au domnit la noi în ţară 
Venetici, călăi, tirani, 
Și *n robie sub povară 
Ne-au ţinut atiţea ani. 


Doamne sfinte, 'n ţara mamă 
Parcă-am fost niște străini, 
Am trăit de bună seamă 

Ca o floare printre spini. 


Chiar şi milă "mpărătească 
„Numai rele ni-a voit, 

Căci și limba strămoşească 
„Să vorbim ni sa oprit. 


Am trăit la noi în ţară 
Fără drepturi și cuvânt, 
Indurând numai ocară 
Pe-al strămoşilor pământ. 


CĂTRE OSTAȘI 
Fraţi ostaşi, cu arma 'n mână 
Apăraţi ţara română 


De duşmanii din alară 
Și de cei ce sunt în ţară, 


Cari vor să mai domnească 
Pe moșia strămoşească, 

Și pe noi în grea robie 

Au de gând să ne mai ţie, 
Semănând la noi în ţară, 
Ură, vrajbă, foc şi pară, 
Căci n'au dânșii bucurie 
Neamul nostru să reînvie... 


DRAG MI-A FOST... 


Drag mi-a fost în câmpul verde 
Liniştit să vieţuesc, 

Depărtat de-amarul vieţii 

Şi de răul omenesc. 


Acolo'n singurătate 
Cucul să'l aud cântând 
Și pe biata ciocârlie 
Sus în aer ciripind. 


Aer dulce cu mirezme 

De pe câmpul înflorit 

Mi-a fost drag să mă dezmierde 
Când mă aflu obosit. 


Și pe șes în umbra sălcii 

Pe covorul de chirău, 

Mi-a fost drag murmurul apii 
Să-mi îngâne gândul meu. 


GÂNDURI NEGRE 


Bate vântul ne 'ncetat 
Tot mai iute şi "'ndesat, 
Nouri suri plutesc pe cer, 
Soare n'am văzut de ieri. 


Inima-mi s'a tulburat 
Şi se sbate 'mpedecat; 
Cine-mi ştie jalea mea, 
Și de unde vine ea? 


Gânduri negre vin mereu 
Şi se "ndeasă "n capul meu, 
Vin ca vântul și se duc, 
Eu-de ele mă usuc. 


CÂNTEC DE LEAGĂN 


Dormi, copile, 'n legănaș, 
Dragul mamei copilaș, 
Dormi în somnul tău duios 
Dragul mamei, făt frumos. 
Luna, stelele lucesc, 
Oamenii se odihnesc, 
Numai eu de dragul tău 
Legănându-te mereu, 

Stau cu tine de veghez 
“Si din ochi des lăcrămez. 
Dormi, cu Domnul eu te las, 
Dormi, şi fă-te un viteaz. 
Fii un grue — grozovan 
Să ai suflet de Roman, 
Groaznic pentru cei haini, 
Luptător cu cei străini. 
Viaţa ta, al mamei pui, 
Pentru ţară tu s'o pui. 


AL. MATEEVICI 


LIMBA NOASTRĂ 
[1888 -1917] 


Limba noastră-i o comoară 
In adâncuri înfundată, 

Un șirag de piatră rară 

Pe moșie revărsată. 

Limba noastră-i foc ce arde: 
Intr'un neam, ce fără veste 
S'a trezit din somn de moarte, 
Ca viteazul din poveste. 


Limba noastră-i numai cântec, . 
Doina dorurilor noastre, 

Roi de fulgere, ce spintec 
Nouri negri, zări albastre. 


Limba noastră-i graiul pânii, 
Când de vânt se mișcă vara; 
In rostirea ei, bătrânii 
Cu sudori sfințit-au ţara. 


Limba noastră-i frunza verde, 
Sbuciumul din codrii veșnici, 
Nistrul lin, ce'n valuri pierde 
Ai Imceferilor sfeşnici. 


Limba noastră-s vechi isvoade, 
Povestiri din alte vremuri ; 

Și cetindu-le "'nşirate, 

Te "nfiori adânc și tremuri. 


Limba noastră îi aleasă 

Să ridice slavă ?n ceruri, 
Să ne spue 'n hram ș'acasă 
Veşnicile adevăruri. 


Limba noastră-i limbă sfântă, 
Limba vechilor cazanii, 
Care-o plâng şi care-o cântă 
Pe la vatra lor ţăranii. 


Inviaţi-vă dar graiul, 
Ruginit de multă vreme, 
Ștergeţi slinul, mucegaiul 
Al uitării care geme. 


Strângeţi piatra lucitoare, 
Ce din soare se aprinde, 
Şi-ţi avea în revărsare 

Un potop nou de cuvinte. 


Nu veţi plânge-atunci amarnic, 
Că vi-i limba prea săracă, 
Şi-ţi vedea cât e de darnic 
Graiul ţării noastre dragă. 


Răsări-va o comoară 
In adâncuri înfundată, 
Un şirag de piatră rară 
Pe moşie revărsată. 


EU; CAÂANIENI 


Eu cânt pe-acei ce'n jug şi chin 
Pe-a lor spinare ţara ţin, 

Cari în robie şi necaz 

Voinici, puternici au rămas! 


Vânjoşi, înalţi, ca fierul tari, 
De soare arşi, bătuţi de vânt, 
Brăzdează harnicii plugari 
AL ţării lor mănos pământ. 


Din plug pe toţi ei îi hrănesc, 
Vărsând pârae de sudori, — 
Dar tot puterile le cresc: 
Pe-acești puternici muncitori 
Eu cu mândrie-i cânt)... 


Eu cânt pe-acei ce pân'acum 
Fără cărare, fără drum, 

In noapte rătăciţi au stat, 
Nădejdea însă n'au lăsat; 

Pe-acei, ce tare, neclintit, 
Oftând amar din când în când, 
Intreaga lume-au sprijinit, 
In urma plugului mergând ; 


Cari focul vieţii nu lau stâns 


In pieptul lor de fier făcut, 
Și cât de mult n'au plâns, 
Tot alte zile-au prevăzut, — 
Pe-aceștia eu îi cânt... 


Eu cânt, căci văd că ele vin 

Acele zile de senin; 

Eu cânt, căci văd de-acum că pier: 
A țării veşnică durere; 


Eu cânt, căci văd necazul frânt, 
S'aud plugari în zori cântând, 
Nu doine de amar, de dor, — 
Inviorarea ţării lor... 


Și glasul vieţii ascultând, 
Venirea zorilor cu cânt. 


ȚĂRANII 


Când ziua luminile-şi stinge 

Şi cele din urmă n câmpii le arunci, 
Țăranii, veniţi dela muncă, 

Iși cântă viaţa și glasul le plânge. 


Iși cântă necazul cel mare, 

Iși cântă nevoile lor în robie, 

Și cântecul plânge *n câmpie, 
Suspină și cântă versuri amare. 


Ei cântă obijdele sale, 

lar seara albastră-i ascultă "n tăcere: 
Și cântecu-i plin de durere; 

Și inima "n piept ţi se sbate de jale, 


Iși varsă tot dorul şi focul 

In plângeri prelungi. de robie şi chin 
Și stelele serii rămân 

In jale. Şi robul îşi plânge norocul. 


Și greu desnădejdea se lasă, 

Și neagră, ca noaptea ce vine, întinde 
Aripile, satul cuprinde, 

Şi țărănimea "n aripi o apasă. 


Dar iată de-odată s'aude: — 

Un glas de flăcău de țărani se desparte, 
Puternic — se duce departe, 

Deșteaptă câmpiile, viile mute, 


Și cântecul sună "ogoare 

Şi, mândru, vorbeşte de drepturi şi voie, 
Și-ți pareTaprinsăța ţării nevoe 

De versuri cu foc arzătoare. 


UN SFAT 


Să fugi de faptă rea, creştine, 
Ascult'al Domnului cuvânt, 

Și făptueşte numai bine 

Din leagăn — până la mormânt. 


Atunci cu zâmbet fericit 

Vei trece prin această viaţă, 
Şi chiar şi moartea, liniștit, 
Putea-vei s'o privești în față. 


Atunci — plug, secere şi sapă 
Vor fi uşoare 'n mâna ta, 
Și lângă un ulcior cu apă 
Tu vesel veşnic vei cânta. 


lar când muri-vei cu mult dor, 
Streini şi neamuri te-or jăli, 
Şi flori din lacrimile lor 

Pe-al tău mormânt vor răsări. 


LUMINA CEA DE CEARĂ 


lan spune îrate; lumina când se ţese 

Cu întunericul în blânde nopţi de vară, 
De ce 'ntr'a noastre firi, pe-aripi de seară, 
Cresc rugăciuni, de noi neînţelese? 


Şi focul lor, întocmai ca o ceară, 
Ne arde firile de patimi îngheţate 
Ș'aprinde n noi credinţele curate, 
Ce fac ca toată patima să piară; 


Umblăm atunci, ca umbre ușurele, 
Și alte lumi vedem în depărtări, 
Uităm păcat și vrajbă — toate cele; 


Şi luminaţi, sburăm ?n acele ţări, 
Cari sunt în zare, mai presus de stele, 
Spre cel Ce a zidit pământ şi cer. 


CÂNTEC DE LEAGĂN 


Stele "n Nistru, stele sus, 
Dormi : povestea mi ţ'am spus, 
Stele "n Nistru "'mpădurit, 
Dormi, odorule iubit, 


„Fie-ţi somnul ușurel, 
Dragul mamei frumușel, 
Te păzească îngeraşi 
Puiul mamei drăgălaș; 
Ca să creşti un Moldovan 
Mândru, îalnic, năzdrăvan. 
ă "nverzești ca un stejar, 
Paza vechiului hotar. 


Să'i lucească'n frunte-o stea 
Doar ne-a lumina și ea, 

Şi cu codrul să te 'nireci, 
Și dumbrăvile să-i treci; 


Și să-i baţi cărările, 

Să ne sorbi durerile, 

Și să treci la cela mal, 
Țara să ţi-o scoţi din hal. 


De ocară apele, 

Puiul mamei, scapă-le, 

Să ne cânte zânele 

Răsunând fântânile, 

Să ne râdă zorile, 

Să ne 'mbete florile... 
Stelele *n Nistru "mpădurit, 
Dormi : povestea s'a sfârșit... 


BASARABENILOR 


Să ştiţi: de nu veţi ridica 
Din sânul vostru un Prooroc — 
In voi viaţa va seca, 

Zadarnic soarta veţi ruga, 

Căci scoși veţi fi atunci din joc 
Și-ţi rămânea făr'de noroc. 

Din chiag de lacrimi, de dureri, 
Din trăsnet de mânie sfântă, 

Și din nădejdi şi sbuciumări, 
Din năzuinţi și frământări 

EI trebui iacla să-și aprindă 
Și "n suflet neamul să cuprindă. 
Și "n ţara voastră va purcede 
Pe drum de spini și chinuire 

Cu gloata celor, cari l-or crede; 
Și duh aprins de înnoire 

Va duce "n propovăduire. 

EI jalea vechilor câmpii: 

Numa 'ntr'o lacrimă va strânge, 
Din spic, din strugurul de vii 

In stropi va scurge ape vii: 


Din spie — sudori, din viţă — sânge 


Se va .sorbi şi nu-ți mai plânge, 
C'atunci sorbiţii stropi vor arde 
Din ţară toată vrășmășia, 
Clevetitori, dușmani de moarte, 
Și cei cu limbi în două sparte 
Atunci vor căuta frăţia 

Și lepăda-vor viclenia. 

Și toți veţi fi un gând șun nume, 
Și înfrățiți veţi făuri 

Un viitor mai bun în lume, 

lar E] va ști să vă îndrume 
Acolo, unde va zări 


- C'a voastră stea va răsări. 


Dar știți: de nu veţi ridica 

De printre voi pe-acest prorooc, — 
In voi viața va seca, 

Zadarnic soarta veţi ruga, 

Căci scoși veţi fi atunci din joc 
Și-ți rămânea fără noroc. 

FRUNZA NUCULUI 


Frunza nucului tresare, 
Oglindindu-se în lac; 
Vântul un miros de floare 
Imi aduce din Bugeac. 


De ce tremuri, frunzuleană, 
Fiica nucului rotat, — 
Ce fior de prin poiană 
Firea ţi-a cutremurat. 


Eu cu ierbile poienii 
N'am nimic de împărţit, 
Jale mi-i că Moldovenii 
Incă nu s'au înfrățit. 


Vântul şueră prin creste, 
Vine sburător prin văi 
Şi-mi şopteşte trista veste 
Din Bugeac dela ai tăi. 


Doarme tata somnul morţii, 
Și buneii-s în mormânt, — 
lar cei vii, prin voia sorții, 
Duşi din cale 'n lături sunt. 


Dela morţi aduce știrea 
Vântul veșnic sburător: 

EI din flori a prins șoptirea, 
Flori depe mormântul lor. 


Fie-așa, dar nu mi-i teamă 
Despre soarta celor părți ! 
Dragostea ades mi-o cheamă 
Fala câmpurilor verzi. 


Mare-i fala din câmpie 
Dar bătrânii ţi-s mâhniţi 
Dragostea de unde-i ştie, 
Că vor îi toţi înfrățiţi? 


Dragostea adânc mă leagă 
Cu părinţii răposaţi: | 
Ştiu : din liniștea lor dragă 
Răsări-vor numai fraţi. 


UNORA 


Noi nu ne înţelegem: voi vreţi a noastră limbă 
S'o înnoiţi, surpându-i temeiurile vechi 

Și noua latinie, măcar de-ar fi cam strâmbă, 

Vă pare totuși cântec, sunându-vă n urechi. 


Veștmântul firii noastre din pânză strămoșească 
Cu tivituri de aur, de vechi argint și flori, 
Răsboaie "mpodobite de-o mână meşterească 
Vă par sărăcăcioase mantale de păstori. 


Noi nu ne înţelegm : acolo unde bate 
Isvorul veşniciei, frumoasei nemuriri, — 
Vă pare că-i pustie, bordeie lepădate — 
Și căutaţi s'aduceţi de-ai voștri trandafiri. 


Dar trandafirii voştri făcuţi-s din hârtie 
Și miroase a leacuri luate din dugheni, 

In limbă doftorească a voastră latinie 
Preface graiul slobod din codrii moldoveni. 


Noi nu ne înțelegem : din sine limba creşte, 
Nevoie nu mai are de ajutor strein, | 

Din sine prinde floarea, din sine se 'nnoește, 
Când nu-i atingi temeiul puternic și bătrân. 


Destulă înflorire păstrat-a limba noastră 
Din sânul maicii sale cel vechi şi sănătos, 
Și nu-i mai trebui leacuri, şi nici boia albastră 
Să zugrăvească cerul cel sfânt şi luminos. 
ti 
Noi nu ne înțelegem: povestea nu-i deasară 
Și par'e'ar fi să tragem și noi învățături, 
Să nu ne-aducem graiul la stare de ocară, 
Să tăvălim pe uliţi cântarea din păduri. 


Priviţi : acei cu limba bolnavă, chinuită 

Cu drag și cu mirare ne-ascultă când vorbim ; 
Iar cântăreţi și maeștri cu pana iscusită 

Fug de latina nouă, ca de un ţintirim. 


Noi nu ne înţelegem : dar de-ați simţi ca mine 
Ce patimi limba trage dintr'un strein puhoi, 
Atuncea n'aţi urni-o din temelii bătrâne, 
Atuncea, mi se pare, ne-am înţelege noi. 


LA NOUL NEAMȚ 


Clopotnița înaltă domnește "mprejurimea 
Tihnitei mânăstiri, 

Și plopii dela Nistru privesc în adâncimea 
Măreţei oglindiri. 

Intrăm. Portarulirate ne-arată găzduirea, 
Inalt și somnoros... 

Hăcoarea ne cuprinde, și toată mânăstirea 
Ne pare-un rai frumos. 

Ne hodinim. Dar somnul nu poate să mă fure 

Și mă mai duc prin vii. 

Se coace poama. Cântec răsună prin pădure, 
Și ziua-i la chindii. 

Mă'ntore. Aproape-i slujba şi frăţii se adună 
De prin chilii ieșind. 

Chemarea își îndeamnă a clopotului strună... 
Lumini în hram s'aprind. 

Mă duc pe la egumen. De slujbă se găteşte, 
După un somn uşor... | 

Dar bucurie mare că știu moldoveneşte : — ; 
Bătrânu-i vorbitor. 

Frumos moșneag bătrânul. Știut-a și pe tata 
Și pe bunelul meu. 

Biblioteca ?. Vechei-i (El totdeauna-i gata 
Cu ajutorul său). 

Destul e de bogată ; a fost și mai avută, 
Dar cărţi s'au mai îurat; 

I-i jale de-un Apostol făcut cu mare trudă, 
Dar șters de-un învăţat. 

Era nerânduială. Acuma-i mai cuminte 
Monahul pus la cărţi. 

Ar să-mi arate mâne cucernicul părinte 
Din amândouă părţi. 

Grăbim la slujbă. Mare-i biserica de vară, 
Frumoase zugrăveli. 

Urmează proslăvirea cântărilor de seară 
In cin şi rândueli. 

In două Ai frățimea călugărilor cântă, 
Şi Huşi şi Moldoveni. 

Si parcă-i nesfârşită catizma slujbei sfântă, 
Cântată-n două străni. 

La ușă se îndeasă tot lume ţărănească, 
Tot babe și femei. 

Și nu-s prea de departe: din partea părintească 
Apaci și Plop-Ştiubei, 

Dar vine şi sfârșitul. Se grămădesc la masă 
Și oaspeţii veniţi. 

Un negustor de-aproape bolnava preoteasă, 
Vreo câţiva poftiţi. 

Afară amurgit-a, ferestrele-s deschise, 
Un dulce ţârâit. 

Ceasornic de perete şi două chipuri, scrise, 
De-un frate iscusit: 

Din umbră blând priveşte al mânăstirii stareţ, 
Cinstitul “Teofan 
Ș' Andronic cuviosul, un cronicar vorbareţ, 
Și bunul Moldovan. 
Blagoslovește masa părintele egumen ; 
Cu toţii își fac cruce. 
La masă — pește, vin din pivniţă s'aduce, 
E. postul Adormirii. 


PIETRE VECHI. 


In Bugeac, la Căușeni 

Dorm strămoșii moldoveni. 
Numai pietre de mormânt 
Mai păstreaz'al lor cuvânt. 
Și cum ieși înspre Zaim 
Vezi în deal un ţintirim, 
Tintirimul jidovesc — 

Doi copaci îl străjuesc. 

Mai încolo —un pârău . 
Prin pietriș coboară greu. 
Săpături destul de-adânci 
Innegresc în deal prin stânci. 
—Cine știe ce-adăpost ? 
Chișinăul spun ca fost... 
Botna seacă dă în șes 

Şi se pierde 'n stuhul des, 
Şi nu-i spune nimănui 

Ce-a mai fost pe-aici și nu-i. 
Ştim ceva dela stămoși, 
Despre hoţii sângeroși, 
Despre Turci, despre Tătari, 
Despre hanii lor cei mari. 

Știm că Botna a fost altă, 
Căușeni-o curte 'naltă, 

Și domnia aci un Han 
Stăpânind pe moldovan. 
Uneori mai dă să'nșire 
Câte-un baci la povestire... 
Spune vrute şi nevrute 
Despre pietrele tăcute. 


Știm ceva, dar greu de tot 


Să te-alegi de-aci c'un rod; 
Numai piatra de mormânt 
Vrednică-i de crezământ... 


II. 


Căușnii-s loc bătrân, 

Târg tatar, lăcaș creștin. 

Cine știe ce oșteni 

Au mai fost la Căușeni. 
Marmori frânte se găsesc 

Și cu scris latin, grecesc, 
Mai desfunzi pe-aicea muchii... 
Serise și cu alte. buchii... 

Cât priveşti — tot pietre vechi 
Stau de strajă, la priveghi... 
Pietre rare, grăitoare 

ȘI în umbră și la soare... 
Drumuri şi cișmeli turceşti 


„Printre vii mai întâlneşti... 


PAN. HALIPPA 


[ca. 1885] 


PE CALEA INFRĂȚIRII 


Ne plângem toţi, că viaţa-i grea, 
Că răul s'a 'ncuibat în ea, 


Că ne-a robit pe veci amarul. 
Și cu venin ni-i plin paharul. 


Dar viaţa ca să ni-o "'ndulcim, 
Nu-i deajuns să ne bocim: 
Se cere-o plină înoire 

In simţ, voinţă și gândire. 


De-aceia, fraţii mei iubiţi, 
De vreţi în bine să sporiţi, 
Porniţi spre ţinta mult plăcută 
Pe calea nouă, nebătută | 


De-această cale ne-a vorbit 
Christos pe cruce răstignit : 
E calea jertfei ș'a iubirii, 
E calea păcii şa "'nfrăţirii. 


1914. 


CÂNTEC DE LEAGĂN 


Fata mamii, fată mare, 
Ca și mă-sa sprincenată 
Și frumoasă ca o floare, 
Dormi, de mama legănată ! 


Las” să-ţi cadă lunga geană 
Peste negrii ochi, ca pruna, 
Că mi-i teamă peste samă 
Să nu te deoache luna ! 


Te cuprindă de îndată 

Visuri blânde și uşoare: 
Dormi, a mamii bună fată, 
Cel mai scump dintre odoare! 


anuar, 1973. 

PE SCOARȚA UNUI LETOPISEȚ 


Citind a neamului poveste, 
O jale mare făr” de veste 
Se nașten sufletu-mi trudit, 


Asvârl atuncea cartea tristă, 
M'așez afară jos pe prispă 
Șin juru-mi caut obosit. 


Și iar priveliști triste văd, 
Căci fraţii tot în lanţuri șăd, 
Robia veche tot domnește. 


In juru-mi văd, ca în trecut, 
Un neam Tobit, un neam bătut, 
Și simt că-un plâns mă podidește. 
laşi, 1912, 


SÂMEDRIU 


Ziua SI. Dimitrie. 


Al muncii an s'a încheiat 
Ogoarele rămas-au goale, 
Și gloanţele s'au adunat 
Prin satele culcate 'n vale. 


Sâmedriu-și numără bielșugul, 
Cu muncă strâns și cu sudoare 
De pes” tot locul unde plugul 
Și-a potrivit a lui plimbare. 


Și numărând Sânmedriu-și vede 
Sudorile nerăsplătite, 

Și-atunci începe a se pierde 

In gânduri multe, nesfârșite... 

VERSUL MEU 


Rod plăpând al nopţilor de insomnie, 
Versul meu e-un fulger în întunecime, 
Luminând viaţa crudă şi pustie 
Rătăcită în desișuri de mulţime... 


Doamne, “Lu primește jertfa mea umilă — 
Semn c'am încercat la vârsta ce mă "'ndoaie 
Să răstorn o brazdă-adâncă și fertilă. 

Dar eu nu-s stăpân pe soare și pe ploaie! 


ION BUZDUGAN 
[1889] 


Din „ȚIGANII 


— Puşkin — 


Țigani în tabere, cu larmă, 
Prin Basarabia colindă, 

Azi poposesc, la râu să doarmă, 
Sub şetre seara să-i cuprindă. 
Voios și vesel e'n câmpie 
Popasul lor, în libertate, 

Când somnul dulce îi îmbie 
Sub coviltirile-afumate. 

In jurul focului, la vatră, 

Fac de mâncare, anevoie. 

Pe câmp pasc caii. După șatră 
Un pui de urs se joacă "n voie. 
Frumoasă-i noaptea în câmpii: 
Foesc ţiganii grijulii, 

Căci mâni, cu zorii, iar pe cale, 
In cânt de danci, plâns de copii 
Şi zăngănit de nicovale. 


Dar noaptea pogori în șoapte 
Pe tabăra tăcută 'n stepe, 
Lătrat de câni se aude *'n noapte 
Și tainic nechezat de iepe. 
S'a stins jăratecul în vetre. 
Peste câmpie luna creşte. 

Din cer, pe zdrenţuite şetre, 
Cu-argint şi aur poleeşte... 


IN BUGEAG 


Privește'n lung și "n lat pământul : 
Covoare verzi de stepe; 
Neastâmpărat se plimbă vântul, 
Prin câmpul din Bugeag; 

O, cine jalea i-o pricepe 
Drumețului pribeag ?... 


Tot câmp și câmp, cât prinzi cu ochii | 
lar colo peste ripe, 

Ca uriaşe negre drochii, 

Stau morile de vânt 

Ca sdrențuitele aripe, 

Lăsate la pământ... 


Sub zările nemărginite 

Se "'nalță cumpeni de fântâni 
Pe lângă drumuri părăsite, 
Dând semn la călător 

Şi par'că-s cocostârei bătrâni 
Infipţi într'un picior... 


Priveşte "n lung şi 'n lat Bugeagul ! 
Ca largul lui îmi este 
Sub cer și sufletul, pribeagul... 
„O, cine v'a "'nţelege dorul 

Și jalnica poveste, 
Ce-o poartă călătorul? | 


PE VALEA PRUTULUI 


Amurgul — liliac de noapte — 
Pe aripi negre de mătasă 
Molatec fălfâind se lasă 
Peste câmpii și lanuri coapte. 


Pe cărărușa, ce se pierde 

Sub zări, cosași se ?ntore din luncă, 
Ducând, în corpul frânt de muncă, 
Miros de flori și iarbă verde. 


Nevestele pun foc în vetre, 
Copiii legănând în poale, 

Și fum-albastru "n rotocoale 
Se 'nalță din cămin de pietre. 


In valea Prutul, pe sub maluri, 
Aleargă gâfâind sub plute, 

Cu umbrele lor negre, mute, 
Oftând din când în când în valuri; 


lar Codru — 'nvăluit de nouri — 
Cu fruntea "n zări, îngândurată, 
Sub poala nopţii înstelată : 
Pare-un păstor de negri bouri. 

Luceafărul pe-a zării treaptă 

Se urcă 'n noaptea vrăjitoare: 
O, turmă-a stelelor mioare, 
Sculaţi, — Păstorul vă așteaptă! 


PĂSTORUL 


Te-am văzut trecând pe drum de ţară 
Pogorând pe-asinul tău cuminte : 

Drum de ilori și holde verzi în primăvară 
Ți-așterneau polog — în urmă și "nainte... 
Ţi-alergau copii din albe sate 
Şi-aruncau, în calea ta, cu flori: 
Ochii tăi blajini și visători 

li priveau cu-atâta bunătate... 

Tu suiai, încet, către cetate, 

Către depărtatul Tău Ierusalim : 

Drum de flori şi holde legănate 
Ş'așterneau în calea Ta chilim... 

lar din urma ta veneau popoare, 
Gloatele de capre şi mioare, 

Mielușei, cu botul plin de lapte, 

Ce-i mânau la târg, pe drum de noapte: 
La junghiat, de Sfânta Sărbătoare... 
Răsunau de cântece și larmă, 

Dealuri verzi și verzile colini : 

Chiot de păstori, lătrat de câini, 

Glas de clopoței şi de tilinci, 

lar departe'n zări, albind pe stânci, 


“Te chema Cetatea cu lumini... 


Clătinat, ca holdele în vânt, 

Tu mergeai pe-asinul blând "nainte, 
Legănând aducerile-aminte... 

Și ngânând în sufletu-ţi un cânt 

Plin de bucurie şi de jale... 

Te "'ntâlneau înmugurite sălcii 
Așternându-ţi ramuri verzi, în cale, 
Și vrăjit de visul primăverii 
Tainic îţi cântau din veșnicie 
Holde verzi și dealuri și câmpie, 
Glasuri de izvoare şi dumbravă: 
Toate înălțând la ceruri slavă, 
Toate glăsuind acelaș cânt: 

Fie binecuvântat Păstorul sfânt 
Din câmpii cu flori ce va să vină: 
Să "'nflorească în inimi bucurie 

Și în suflet muguri de lumină... 
Osana și mărire Ţie! 


POEȚI TR ANSNISTRIENI 


DIN REPUBLICA MOLDOVENEASCĂ 


NISTOR CABAC 


VISURI ZBUCIUMATE 


Frumoase nopţi mai sunt acum, 
Frumoase și bogate. 

Ele ne-aduc imagini noui, 

Și visuri zbuciumate. 


Te culci să dormi şi nu adormi, 
Căci gândul nu te lasă. 

E liniște, dar tu asculţi, 

Cum viaţa cântă 'n casă. 


Culcat gândești cum ai trăit, 
Pe unde-ai fost aseară, 

Și mii de gânduri murmură 
Ca roţile la moară. 


Pe urmă-ţi vine-un gând adânc, 
Un gând de bucurie. 

Atunci adormi atât de strâns, 
Cât nimeni nu mai știe. 


Dormind visezi că tânăr ești, 
Visezi că mergi c'o fată. 

Și parcă toţi, și cei bătrâni, 
In ochi la tine cată. 


Pășești voios şi Tăzi aşa 
Cum râd îndrăgostiţii. 
lubeşti tu pașii ei grăbiţi 
Și florile rochiţii. 


Apoi prin somn tresari, te 'ntorci, 
Şi strigi în gura mare. 

Prin vis, pe semne, ai căzut 

De pe pământ la soare. 


Și încă mai visezi că eşti 
Pilot, și zbori departe. 

D)e sus priveşti orașe mari, 
Colhozuri mari şi sate. 


Te scoli și fraţii te primesc 
C'o „bună dimineaţa”. 

Iar tu te bucuri c'ai visat 
Ce-ţi e mai scump în viaţă. 


I'rumoase nopţi mai sunt acum, 
Frumoase şi bogate. 

Ele ne-aduc imagini noui 

Și visuri zbuciumate. 


46 


SĂTEANU 
SĂ MAI VII LA GÂRLĂ... 


„Fragment 


Să mai vii tu pe la gârlă 

Când va fi senin şi cald, 

Să te mai ascunzi sub maluri, 
Să priveşti cum eu mă scald. 


Să priveşti cum roata morii 


Zvârlă apă 'n capul meu, 
Vrând nebuna să mă *nece, 
Dar eu nici un strop nu beu. 


Să asculți cum râd cu hohot 
Și fac roții mult necaz, 
Când îmi spăl cu apă rece 
Rumiorul meu obraz. 


De la gârlă să ne ducem 
Pe câmpia fără zări 
Și să rătăcim în crângul 
Cu tăcutele cărări... 


UNUI POET MOLDOVEAN. 


Eu m'aș duci, duci 
Pi undi Oltu curgi, 
Dunărea pe undi 
Di Bălcani s'atingi. 

M. Andriescu 


Se scutură frunza de vânt şi de brumă 
Și picură cerul tomnatic a ploaie, 
Moldova "n ajunul serbării a zecea 
Imbracă bogate și mândrele straie. 

Dar tu n'ai să fii la parada pompoasă, 
Poema zidirii s'o cânţi înlocat, 

Aşa cum cu arma, cu braţul și pana 
La lupta Moldovei tu parte ai luat. 


Departe-i de Nistru mormântul tău roșu, 
Dar totuşi pe dânsul eu flori voi planta, 
Şi versul tău mândru pe struna zidirii 
In satul Zbiroaia cândva voi cânta... 


De-acum trecătorii oprindu-şi ei pasul 

Şi cripta citindu-ți cu ochii în van 
Rămași ei pe gânduri, rosti-vor în soaptă : 
— Mihai Andriescu, poet moldovean.” 

